क्राइम अलर्ट : फर्जी कंपनी बनाकर लोगों को ठगा, गिरफ्तार
Channel: SANSANI OF INDIA ( सनसनी ऑफ़ इंडिया )
Date: 24/06/2023

दिल्ली पुलिस की आर्थिक अपराध शाखा ने कंपनी में निवेश के नाम पर लोगों से धोखाधड़ी करने वाले एक आरोपी को गिरफ्तार किया है. आरोपित की पहचान महाराष्ट्र निवासी विकास दत्तात्रेय भोसले के रूप में हुई है. इसके खिलाफ विनीत त्यागी सहित 71 पीड़ितों ने शिकायत दी थी.पीड़ितों ने बताया कि विकास भोसले सहित उसके साथी मनीष और रेनू ने उनसे संपर्क किया था. उन्होंने बताया कि उत्तम नगर में नवादा में मेसर्स एनडी इंटरप्राइजेज के नाम से उनकी कंपनी है. उन्होंने पीड़ितों से उनकी कंपनी की योजना में निवेश करने के लिए कहा. आरोपियों ने कहा था कि कंपनी मशीनें और कच्ची पेंसिल, पाउडर, गोंद, स्टैंड जैसा कच्चा माल उपलब्ध करा रही है.

आरोपियों ने पीड़ितों को झांसा दिया कि वह निवेश करने के बाद दो या तीन दिन में ही निवेश राशि पर 75 प्रतिशत लाभ कमा सकते हैं. जब पीड़ितों ने करीब 64 लाख रुपए का निवेश कर दिया तो वह फरार हो गए.आरोपी विकास दिल्ली विश्वविद्यालय से बीकॉम ओपन कोर्स कर रहा है.